runetrust/blame-folketinget-dk huggingface dataset:
Martin Lidegaard (RV), 2024-01-16:
Fru Inger Støjberg satte nogle meget bevægende ord på de følelser, som jeg egentlig oplever at alle Folketingets partier har haft omkring det bestialske terrorangreb den 7. oktober og de helt forfærdelige begivenheder og handlinger, der fandt sted, begået af terrororganisationen Hamas.
Når jeg tager ordet her, er det for at sige det .
Det er også for at sige, at jeg tror, vi har en vigtig rolle i, at vi, når vi viser den empati, som er afgørende, og den vilje til at stå imod enhver form for ny antisemitisme – den er jo desværre ikke så ny, for den har været der hele tiden, men den er blusset mere op – også kan vise empatien over for de tusindvis af palæstinensiske børn, der helt uforvarende og uskyldigt og uden at have noget som helst med Hamas at gøre mister livet i de her dage.
Det tror jeg er vigtigt også for at blive hørt i vores solidaritet med Israel.
Alex Vanopslagh (LA), 2024-01-16:
Jeg glædede mig lidt over forbrødringen mellem Dansk Folkeparti og DD og bemærkede over for Venstres formand, at det at skabe lidt samling i blå blok jo ikke nødvendigvis behøver at være så svært.
Det går fremad.
Jeg glæder mig til regeringens udspil.
Jeg tror også på nogle punkter, at det er ved at være sidste udkald, hvis regeringen skal leve op til det her lidt selvhøjtidelige selvbillede af, at man er en regering, der virkelig kan tage fat.
Der er spændende takter i interviewet med statsministeren i dagens Berlingske.
Det synes jeg er interessant.
Det vil sige, at man bliver visiteret til noget hjælp, pengene følger borgeren, og man kan placere pengene hos det plejehjem, man nu engang ønsker.
Cirka halvdelen af plejehjemmene er fondsejede, og den anden halvdel er så det, som hr. Pelle Dragsted nok ville kalde profitplejehjem, men de er reelt private, og de må indrette sig, som de vil.
Der er plejehjem for seksuelle minoriteter, der er plejehjem for naturelskere, og jeg har endda ladet mig fortælle, at der er plejehjem for tidligere fodboldspillere – nogle gange ville man jo gerne sende det danske landshold derned.
Men der er en fantastisk mangfoldighed i ældreplejen, der kommer af at have friheden til at kunne indrette sig, som man vil, men også konkurrere om at levere det bedst mulige tilbud.
Og det synes jeg sådan lidt er et ideal.
Det kan man jo bare ikke springe over til i Danmark, når 95 pct. af alle plejehjemmene i dag er kommunale.
Men der er så vejen dertil, og den har vi en del bud på i Liberal Alliance.
Jeg vil bruge den sidste smule tid, jeg har tilbage, til at komme lidt ind på dem.
For jeg tror, at noget af det, der er afgørende, er, at der kommer et reelt selvejerskab ude på plejehjemmene.
Og i forhold til dem, der er offentlige plejehjem i dag, tror jeg, at de skal have langt større frihedsgrader, de skal have ansvaret på det lokale sted, ideelt set blive drevet af professionelle bestyrelser – det er ikke så kontroversielt, som det måske lyder; en lignende model har vi på gymnasieområdet – og så skal de have lov til at indrette sig, som de vil, og også konkurrere om det.
Der er også brug for mere fair konkurrence og gennemsigtighed i priserne.
Det håber jeg regeringen også kommer med noget om; det ville undre mig andet.
Så er der naturligvis brug for mindre bureaukrati.
Det er jo også derfor, jeg gerne vil løsrive det mere fra kommunerne, så kommunerne ikke kommer med ekstra bureaukrati.
Det er ikke mere end et par år siden, at der i nyhederne i TV Avisen hos DR var den her solstrålehistorie om Sønderborg Kommune, hvor man havde identificeret 94 papirskemaer, som man selv havde indført.
Men hvis ikke vi fra Christiansborgs side tør at tage noget af magten væk fra kommunerne, er der ingen garanti for, at der kommer mindre bureaukrati derude.
Så det tror jeg også er nødvendigt.
Og vi har så mange forslag, at det ikke kunne nås på de 3 minutter, men vi har jo lidt tid endnu.
Peter Hummelgaard (S), 2024-01-16:
Først vil jeg bare lige hive fat i den første del, som fru Karina Lorentzen Dehnhardt nævner.
Jeg tror, det er vigtigt hele tiden at holde sig for øje, at ja, vi har et større omfang, herunder længere varetægtsfængslinger i Danmark.
Det er noget, som jeg mener vi alle sammen med fordel bør og skal diskutere og også dykke ned i.
Jeg vil bare meget nødig konkludere på forhånd, at det er for meget, og at det derved er et problem, at vi gør det.
Nu nævnte jeg før Sverige, og man kan jo også i forhold til nogle af de andre sammenlignelige lande diskutere, om det er, fordi vi så også har mindre kriminalitet i Danmark, om vi er bedre til rent faktisk også at få opklaret den kriminalitet, der er, fordi der bliver varetægtsfængslet, og om man derved så også undgår, at de mistænkte for en given forbrydelse ikke har held med at obstruere den videre efterforskning af forbrydelsen.
Jeg tror bare, man er nødt til at have det element med frem for kun at konkludere skarpt, at vi varetægtsfængsler mere, og at ergo er det i sig selv et problem.
Martin Lidegaard (RV), 2024-01-16:
Lad mig starte med at sige, at jeg også glæder mig meget til at se det samlede reformudspil fra regeringen, i forhold til om det er de ældre, institutionerne eller kommunerne, man vil frisætte.
For der er jo en række Venstreborgmestre, der har foreslået, at det skal være mere attraktivt for kommunerne i det, de kalder den grønne banan – dem, der står for rigtig meget vedvarende energi – altså at der skal være en større økonomisk gulerod til de kommuner, for at vi også kan følge med, når det handler om vedvarende energi på land.
Var det måske en vej at gå, nemlig den vej, som Venstres borgmestre selv foreslår?
Troels Lund Poulsen (V), 2024-01-16:
Generelt mener Venstres borgmestre mange kloge ting.
Det er der ikke nogen grund til for mig at gentage.
Det, som jeg tror bl.a. ligger i den diskussion, er jo, om man skal give en særlig belønning til nogle af de kommuner, der gør en særlig indsats, med hensyn til at påtage sig det her ansvar, i forhold til nogle af de kommuner, der så desværre ikke har mulighed for at gøre det, enten af politiske årsager, eller fordi det så ikke er muligt at have et planlægningsmæssigt grundlag for at opstille vindmøller.
Så det er jeg da helt åben over for at diskutere.
Pia Kjærsgaard (DF), 2024-01-16:
Det kan jo være, at vi bliver overhalet af ældreloven – det ved vi jo ikke.
Det vil jeg næsten håbe.
Måske er det her med til at fremprovokere, at der sker et eller andet på området, for så har det da ikke været forgæves.
Og så er jeg for øvrigt enig med fru Kirsten Normann Andersen i, at det godt nok har været svært at forholde sig til, hvad man skulle sige til journalisterne i dag.
For udspillet er jo blevet slicet fra statsministerens side med en stor artikel i Berlingske, og så ved jeg jo, at vi alle sammen er blevet ringet op, og hvad i alverden skulle man egentlig sige?
For det var nogle overskrifter, som man havde svært ved at forholde sig til.
Troels Lund Poulsen (V), 2024-01-16:
Jeg er dybest set af den opfattelse, at jeg ikke synes, det er en rigtig præmis.
Den her regering kan både styrke vores velfærd ved at investere i et velfærdssamfund, som vi jo gør i forhold til sundhed, i forhold til ældre og også i forhold til at gøre kagen større.
For hvis det er sådan, at man ønsker at gøre noget for landets pensionister, som jeg selv ønsker, og som jeg også synes der er behov for, så skal man også sørge for, at man har penge til rådighed for, at det kan lade sig gøre.
Det er måske der, hvor jeg synes, at Enhedslisten jo kun er optaget af, hvad man kan bruge penge på, ikke på, hvordan man kan gøre kagen større.
Pia Kjærsgaard (DF), 2024-01-16:
Men så tror jeg bare, at der kommer et økonomisk spørgsmål omkring det, altså hvor meget kan det lokale klare?
Og derfor er det min vurdering, at når vi alligevel skal have en ældrelov, som tager hånd om rigtig mange ting herindefra, så burde nationale standarder også være en del af det.
For jeg er helt sikker på, at fru Kirsten Normann Andersen og jeg og andre er enige om – det har jo også været fremme – at faste teams er noget, som kommer til at indgå i ældreloven.
Der kunne også være det med medicinering og mange af de ting, vi har diskuteret før.
Det tror jeg er noget, vi kan få ind i den nationale ældrelov, og det tror jeg faktisk at man lokalt rundtomkring ville være glad for.
For så slipper man rent ud sagt for det, ikke fordi man gerne vil slippe, men fordi det giver øget arbejde, mens man måske ikke har de økonomiske ressourcer og mangler nogle ressourcer.
Så derfor er det vigtigt, synes jeg, at vi gør det herindefra.
Kirsten Normann Andersen (SF), 2024-01-16:
Tak for det, og tak for talen.
Jeg synes jo, at jeg under hele debatten har lyttet mig til, at alle er enige i, at personale, der arbejder med ældre og syge, også kan tale et forståeligt dansk – og hvad der nu i øvrigt også hører til dér.
Det, der måske skiller os ad, er fru Pia Kjærsgaards konkrete forslag om nationale standarder, som jeg personligt selv har svært ved at se hvordan man skulle få udmøntet i praksis.
Anerkender ordføreren ikke, at skolerne allerede skal lave screeninger, uanset om det er på sygeplejerskeuddannelsen eller på social- og sundhedshjælperuddannelsen?
Men jeg anerkender samtidig, at der også kommer folk ind, som har en uddannelse i forvejen.
Ukrainske sygeplejersker er et rigtig godt eksempel på mennesker, der kommer ind, hvor vi har brug for deres arbejdskraft, men som har svært ved sproget.
Kunne det ikke give mening at prioritere nogle lokale ressourcer i stedet for til nogle lokale sprogkurser der, hvor problemet rent faktisk er?
Pia Kjærsgaard (DF), 2024-01-16:
Jeg må stadig væk sige, at det er fint, at fru Marlene Harpsøe siger det nu i en kommentar til mig, men det var bestemt ikke det, jeg hørte, da fru Marlene Harpsøe var på talerstolen, og jeg synes godt nok, at jeg mange gange prøvede at få fru Marlene Harpsøe til at sige noget andet.
Men nu kom det, og det er fint nok.
Kirsten Normann Andersen (SF), 2024-01-16:
Jeg vil gerne understrege, at jeg deler frustrationen over, at udspillene til ældreloven kommer drypvis, og at vi faktisk ikke ved, hvad indholdet er i det, som regeringen har fremlagt indtil videre, hverken i forhold til uddannelse eller i forhold til den konkrete pleje.
Og det må vi jo så vente at se.
Men jeg vil alligevel gerne appellere til, at ordføreren overvejer, om man kunne forestille sig, at vi i udvalget laver en beretning.
For der er meget stor enighed, kan jeg lytte mig til, i forhold til det konkrete problem, og jeg tænker også, at der er et fælles ønske om, at der skal findes en løsning.
Marlene Harpsøe (DD), 2024-01-16:
Den blev så taget tidligere i dag af Danmarksdemokraternes folketingsgruppe, men lad nu det ligge.
Jeg er glad for nu at høre, at jeg lige pludselig kom med en god tale og ikke en ynkelig tale.
Det er superdejligt at høre.
For vi har jo bare en fælles kamp her, og det synes jeg bare vi skal anerkende.
Lad os nu samle kræfterne.
Vi står også over for en ældrelov, som vi skal forhandle om, og vi vil alle sammen gerne have en værdig og tryg alderdom for alle, der bliver gamle, i det her land.
Så lad os samle kræfterne, for vi vil jo rigtig gerne det samme, også på det her område.
Så lad os samle kræfterne.
Alex Vanopslagh (LA), 2024-01-16:
Nu nævner hr. Troels Lund Poulsen jo selv friplejehjemmene som det gode eksempel.
Det er jo ikke sådan, at vi bare kan få alle plejehjem til at være friplejehjem.
Men man kunne jo godt gøre noget mere, for at de offentlige plejehjem i fremtiden i højere grad har de samme frie rammer som friplejehjemmene.
Det vil jo nok også indbefatte, at det bliver nogle professionelle bestyrelser eller en anden form for selvejerskab, ligesom vi kender det fra gymnasier, universiteter og lignende.
Og det er lidt det, som jeg prøver at høre Venstreformandens holdning til.
Er det noget af det, som vi skal ind at kigge på, og er det ikke en forudsætning for, at vi virkelig kan få sat tingene fri og også få sat nytænkningen fri det enkelte sted?
Troels Lund Poulsen (V), 2024-01-16:
Det ved jeg at Liberal Alliance også gør.
Det er et parti, der ser fordomsfrit på mange ting.
Så det er kun godt.
Men det her bliver jo en del af debatten, og derfor tænker jeg også, at Alex Vanopslagh skal glæde sig til at se udspillet folde sig ud.
Jeg vil også gerne kvittere for, at Alex Vanopslagh nu konkret blander sig i diskussionen og gerne vil søge den politiske indflydelse.
Det synes jeg er rigtig, rigtig godt, for det kan være med til at bringe den offentlige sektor til et andet og bedre sted end der, hvor den er i dag.
Søren Pape Poulsen (KF), 2024-01-16:
Tak for en stærk og inspirerende tale, når det kommer til frisættelse af den offentlige sektor.
Jeg glæder mig umådelig meget til det.
Jeg har ikke fantasi til at forestille mig, at Venstre og Konservative på lange, grundlæggende stræk bliver meget uenige om det her.
Det må vi prøve af i forhandlingsforløbet.
Så jeg ville egentlig gerne spørge til, om jeg kunne få en lille status på, hvordan det går i regeringens grønne udvalg.
Jeg så, at der er nedsat et grønt udvalg, og jeg indrømmer, at da jeg så på sammensætningen, var det første, jeg tænkte, ikke, at hold da op, der sidder en masse grønne frontløbere.
Men jeg kan jo tage fejl, og jeg vil gerne vide, om jeg har gjort det.
Hvor langt er man med at få sat gang i, at der sker noget i forhold til havvind, at der sker noget i forhold til udbud af havvind, og kommer vi videre?
For uanset alle de ting, vi skal løse, er det her bare alvorligt, og jeg fornemmer ikke, at vi er stærkt nok fremme på den her dagsorden.
Pelle Dragsted (EL), 2024-01-16:
Nu taler jeg helt konkret om, hvordan menneskers indkomst i det her land udvikler sig, og det er rigtigt, at regeringen sammen med Enhedslisten har valgt at hæve ældrechecken.
Det hjælper omkring en fjerdedel af danske pensionister, så vidt jeg husker.
Det store flertal har bare set deres indkomst blive udhulet i forhold til lønindkomsterne år efter år efter år, og oven i det kommer regeringen nu og siger, at vi snupper lige 700 kr. mere op af lommen på dig, danske folkepensionist, som tak for din indsats for at bygge det her samfund op, som alle vi andre nyder godt af.
Er det fair?
Troels Lund Poulsen (V), 2024-01-16:
Jeg synes, det går godt i regeringen generelt, og det går også godt i det nye udvalg, der er nedsat.
Og idéen bag at lave det her lidt anderledes grønne udvalg er også at bringe nogle af de ministerier ind, som, og det ved hr. Søren Pape Poulsen selv, også har et afgørende beslutningsgrundlag, når man træffer de her beslutninger, at bringe dem til bordet, sådan at man kan sætte sig ned og træffe nogle beslutninger i en hurtigere model, end man måske har gjort tidligere, og det er der et meget stort behov for.
Søren Pape Poulsen (KF), 2024-01-16:
Den erkendelse er jeg i hvert fald glad for, hvis det betyder, at man hurtigt i regeringen nu vil se på, hvordan vi får udbudt mere havvind, hvordan vi kommer ud over stepperne, hvordan vi gør det så enkelt, som vi overhovedet kan.
Jeg er dybt bekymret over, at vi er langt fra at få sat nogle flere vindmøller op, og den bekymring deler vi forhåbentlig alle sammen.
Troels Lund Poulsen (V), 2024-01-16:
Jamen det er vigtigt at få sat vindmøller op.
Det er også vigtigt, at der så kan etableres mulighed for, at det kan gøres lokalt, for der er mange, der taler for at sætte vindmøller op, men de skal bare ikke lige ligge dér, hvor de selv bor.
Jeg tror bare også, vi må sige, at diskussionen om vedvarende energi breder sig mere ud end til kun at omfatte vindenergi.
I øjeblikket skyder det ene store solcelleanlæg efter det andet op rundtom i Danmark.
Så jeg tror også, man bliver nødt til at have en mere varieret tilgang til det, og at man ikke bare kan gøre det op i et spørgsmål om vindmøller.
Det handler også om, hvor meget vedvarende energi vi generelt får skabt, og der glæder jeg mig da over, at der trods alt er mange projekter, der bliver fremmet i øjeblikket.
Pelle Dragsted (EL), 2024-01-16:
Tak for det.
Jeg vil holde lidt fast i det tema, jeg også rejste over for statsministeren, fordi jeg synes, at det angreb, kan man sige, på danske folkepensionisters økonomi, som regeringen lægger op til, er et meget godt udtryk for regeringens politik i det hele taget – altså at man deler store skattelettelser ud, hvor de største lettelser går til dem, der tjener på den gode side af 1 mio. kr., og samtidig har man valgt midt under alle festlighederne i søndags at opsige et forlig og dermed snuppe 700 mio. kr. op af lommen på danske folkepensionister og førtidspensionister.
Mener hr. Troels Lund Poulsen, at det er en fair prioritering over for vores ældre?
Troels Lund Poulsen (V), 2024-01-16:
Jeg køber simpelt hen ikke den præmis, som hr. Pelle Dragsted lægger ned over spørgsmålet og siger, at den her regering ikke er optaget af at gøre noget for vores pensionister.
Vi har taget adskillige forskellige initiativer, både i finanslovsaftaler, men for den sags skyld også i regeringsgrundlaget, for at give nogle af de pensionister, der har mindst, nogle bedre vilkår.
Det noterer jeg mig så at ikke alle partier bakker op om.
Det må så være deres opgave at forklare hvorfor, men når det så er sagt, er det jo ikke et spørgsmål omkring skat kontra velfærd.
I min verden kan man godt udvikle et velfærdssamfund ved både at investere i velfærd, men også give skattelettelser.
Jeg tror, man må se mere nuanceret på det spørgsmål.
Der er jo i dag mulighed for, at man kan flytte ind og bo på f.eks. et friplejehjem.
Dem er der efter min smag alt for få af.
Det er jo et sted, hvor man har en selvstændig bestyrelse, og hvor man jo så beslutter langt mere selv og ikke nødvendigvis er underlagt, hvad ens kommune måtte beslutte.
Men derudover er der jo også det kommunale selvstyre.
Der er jo forskellige måder, kommunerne indretter sig på.
Derfor bør vi måske også få det til at være en del af diskussionen, nemlig hvordan kommunerne også står til ansvar for, hvordan man så varetager den kommunale ældrepleje.
Katrine Daugaard (LA), 2024-01-16:
Det er jeg fuldstændig enig i, og det var også det, jeg sagde.
Men jeg har også hørt fru Pia Kjærsgaard sige, at sproget er det vigtigste, og der har vi i Liberal Alliance den holdning, at menneskesynet synes vi der bliver talt alt for lidt om, og det var også det, jeg kom ind på, altså når vi oplever dansktalende sosu-assistenter, som omsorgssvigter vores ældre på det groveste.
Så ville jeg personligt prioritere det at kunne holde i hånden med et hjertevarmt menneske i stedet for at have dansktalende sosu'er siddende i den anden ende af plejehjemmet, som shopper ting på nettet.
Pia Kjærsgaard (DF), 2024-01-16:
Det sidste lyder godt, altså at det ikke er pengene, vi mangler, og at vi så bare skal vise ansvarlighed.
Men jeg blev lidt overrasket over ordførerens bemærkning med, at det, hvis der ligger en, som virkelig er syg, sådan set er lige meget med kundskaberne, og at det er vigtigere, at der er nogen.
Og det er rigtig vigtigt, at der er nogen.
Men betyder det, at man ligesom forlader det der med, at man skal kunne sproget?
For vi kan jo ikke begynde at differentiere det, altså at det, hvis der er nogen, der er meget, meget syge, så bare gælder om, at der er nogen, også nogen, der ikke kan sproget, og at man, hvis det er nogen, der bare skal have noget pasning og pleje, så skal kunne sproget.
Vi må ligesom tage en beslutning, altså at man skal kunne sproget – punktum.
Hvor det så skal komme fra, og om det skal være nationale standarder, som Dansk Folkeparti ønsker, eller noget andet, og jeg ved ikke rigtig, hvad regeringen ønsker, får vi at se.
Katrine Daugaard (LA), 2024-01-16:
Arh, men lige her stoppede enigheden så nok også.
For vi mener i LA, at kommunerne har økonomien til at prioritere rigtigt, og der så vi jo gerne en anden prioritering end mange af de prioriteringer, vi kan se der bliver lavet derude i kommunerne.
Det er ikke penge, vi mangler, det er ansvarlighed.
Kirsten Normann Andersen (SF), 2024-01-16:
Det lyder jo, som vi måske kan komme hinanden i møde i lige præcis det her spørgsmål.
Altså, en af forklaringerne på, at kommunerne har svært ved at få enderne til at nå sammen, er jo netop, at de skal bruge penge på sprogkursuser og andet for overhovedet at kunne opkvalificere det personale, som de har så hårdt brug for.
Så det kunne vel også godt give mening, at man sørgede for, at kommunerne havde den økonomi, der skal til, for at de f.eks. kan tilbyde sprogkurser og rekruttere det nødvendige personale til ældreplejen.
Tak for det.
Jeg blev simpelt hen bare nysgerrig på, om det var det samme beslutningsforslag, som vi behandler her i dag, eller tænker ordføreren simpelt hen, at de sproglige udfordringer, som er et kæmpestort problem i ældreområdet, fordi rigtig mange af dem, som søger jobbene, ikke nødvendigvis taler godt dansk, løses ved at konkurrenceudsætte og afbureaukratisere og frisætte?
Eller skal der måske nogle andre tiltag til, for at vi løser det her problem, f.eks. nogle sprogkurser, som ville kunne have hjulpet til ude i ældreplejen?
Marlene Harpsøe (DD), 2024-01-16:
Jeg synes, det er på tide at komme videre og lægge fortiden bag sig.
Og jeg synes i det hele taget, at det er rigtig vigtigt, at vi prøver at holde det på det politiske plan her i salen.
Hvad der er fortid, og hvad der er sket tidligere i Dansk Folkeparti, synes jeg vi skal lade ligge og så koncentrere os om, hvordan vi kan gøre noget i fællesskab.
Det er det, jeg gerne vil.
Jeg vil gerne løfte det her ved forhandlingsbordet med fru Pia Kjærsgaard, hvis fru Pia Kjærsgaard er klar til det.
Pia Kjærsgaard (DF), 2024-01-16:
Det, jeg hørte, var en god tale om det her forslag, men den sluttede også af med at foreslå, at vi skulle skrive en beretning, og så tænker jeg bare: Det kan da ikke være rigtigt.
Selv da jeg provokerede – for det gjorde jeg – fru Marlene Harpsøe, kom der ikke noget svar om, at Danmarksdemokraterne ville stemme for.
Så jeg er glad for, at den beslutning nu er taget.
Så er vi to partier ekstra.
Det er fint, tak.
Det bør altså ikke være et valg.
Det bør det ikke, og jeg synes, det er helt ude på overdrevet, at man begynder at tale om det, som om det ikke kan lade sig gøre.
Lad os komme tilbage til, at det er vigtigt, og jeg synes, det er et skråplan, ordføreren nu er ved at komme ud på, altså at det, hvis ikke det kan være anderledes, må være sådan.
Lad os nu komme tilbage til, at ja, dansk er rigtig vigtigt.
Katrine Daugaard (LA), 2024-01-16:
Det er jeg fuldstændig enig i at det er.
Marlene Harpsøe (DD), 2024-01-16:
Så vil jeg da også selv stille mig op i rosekoret.
Det er ikke nogen hemmelighed – jeg har sagt det offentligt mange gange – at da jeg var helt ung, havde jeg en plakat af fru Pia Kjærsgaard hængende på mit værelse.
»Danmarks hjemmehjælp« stod der.
Jeg har nemlig også altid kæmpet for hjemmeplejen, og det har fru Pia Kjærsgaard også gjort, så tak for det.
Når det så er sagt, synes jeg, at der var sådan en lidt kedelig ordveksling tidligere i dag, foranlediget af, at fru Pia Kjærsgaard stillede mig et spørgsmål, mens jeg var på talerstolen som ordfører.
Når jeg nu tager det op igen, er det jo, fordi jeg ikke synes, fru Pia Kjærsgaard stillede det rigtige spørgsmål til mig.
Jeg synes, fru Pia Kjærsgaard skulle have stillet et spørgsmål til mig om, hvad det var, Danmarksdemokraterne så ville stemme til det her beslutningsforslag, hvis det kom til afstemning.
Så havde jeg sagt, at vi ville stemme for, men fru Pia Kjærsgaard undlod at stille det spørgsmål.
Det synes jeg bare er hamrende ærgerligt, og derfor vil jeg gerne lige sige, at vi altså stemmer for i Danmarksdemokraterne.
Det mandat har jeg fået af folketingsgruppen tidligere i dag.
Pia Kjærsgaard (DF), 2024-01-16:
Tusind tak.
Jeg har det med at blive rød i kinderne, også i nærheden af en alder af 77.
Så jeg siger da kun tak for, at man stadig væk kan få blodet til at rulle.
Men tusind tak for bemærkningerne.